En middelsstor (8-12 millimeter), kraftig, blank blålig gjødselgraver. Hodet er bredt og skovlformet, med et par butte tenner foran, kroppen kort og bred. Pronotum er minst så bredt som dekkvingene, grovt og sparsomt punktert. Dekkvingene mangler punktstriper og er nokså ujevne, ytterkanten påfallende innbuktet bak "skuldrene". Beina er kraftige, leggene med store tenner på utsiden. Frambeina har føtter (tarser), men disse er meget korte og spinkle.